**Kallid lapsevanemad, kelle laps õpib toimetuleku- või hooldusõppekaval ja on hetkel koduõppel!**

Kui teil tekib koduse õppimisega muresid, siis võite julgesti pöörduda Pärnu Päikese kooli õpetajate või õppealajuhataja poole (kontaktid kodulehel [www.parnupaike.ee](http://www.parnupaike.ee)). Leiame kindlasti lahendusi tekkinud olukordadele.

**Et teie kodune õppetöö edukalt sujuks, mõned näpunäited:**

* Toimetuleku- ja hooldusõppekava õpilaste päevakava rutiini hoidmise abistavaks vahendiks võite kasutada PCS-pilte (eseme- ja tegevuspildid ja sümbolid - suhtlusvahend, mis võimaldab lapsel end väljendada).

Pildid on leitavad Päikese Kooli kodulehelt. Juhul kui pildid on jäänud kooli, või läinud kaduma või te ei pääse PCS piltide lehele (ei mäleta salasõna) - palun pöörduge Pärnu Päikese Kooli eripedagoog Anu Besteri poole;

* Palun leidke iga päev võimalus lapsega lugeda, kirjutada, arvutada Teie lapse oskuste piires, muidu need oskused ununevad;
* Kaasake laps kodutöödesse - näiteks toiduvalmistamisel võib laps olla abiks pakendiinfo lugemisega, mitu muna, kui palju vett lisada jne.;
* Te võite lapsele kirjutada kirju: TÄNA ON ILUS ILM jms.;
* Ärakirja harjutamiseks võite paluda kirjutada lapsel PCS-piltidel olevaid nimetusi või tegevusi;
* Kindlasti toetage ja harjutage igapäevaselt juba õpitud oskusi - lusikaga söömine, nõude pesemine/kraanikaussi asetamine, tolmu võtmine, põranda pühkimine, riietumine, nööpide ja lukkude kinnipanemine, pliiatsihoid ja värvimine, kaasamine;
* Abiks on lihtsad ja konkreetsed palved/korraldused: pane sõrm/näpp peale, näita, anna, aseta peale/sisse/alla/ vahele jne..

**Oleme Teile äärmiselt tänulikud lastele osaks saava toetuse eest ja oleme võimaluste piires Teile igati abiks!**

Näpunäited pani kirja Pärnu Õppenõustamiskeskuse sotsiaalpedagoog Gädy Rohelsaar.